Праект правапісу Івана Юшчука (2008)

**Праект правапісу Івана Юшчука 2008 року** () — праект украінскага правапісу, які распрацаваў вядомы мовазнаўца, літаратуразнаўца, перакладніц, пэдаґоґ Іван Юшчук, аўтарству якога належаць каля двух дзясяткаў падручнікаў, дапаможнікаў ды даведнікаў па сучаснай украінскай мове для школаў і ВНУ. Тэкст праекту выдадзены прыватным выдавецтвам у аўтарскай рэдакцыі для абмеркаваньня.

У прадмове І. Юшчук пералічвае недакладнасьці, незразумелыя фармуляваньні, памылкі друку ў дзеючым правапісе і прапануе свае варыянты вырашэньня праблемаў. У прыватнасьці, аўтар праекту далучаецца да прапановаў праекту правапісу 1999 року ў пунктах пра інтэрвакальны гук (*варіянт* ды *проєкт*), прапануе схіляць назоўнікі на -о (*кіна, метра*), пісаць *пів* асобна, распаўсюдзіць «правіла дзявяткі» на ўсе іншамоўныя імёны (напрыклад: Арістотель пісаць як *Аристотель*), прапануе ставіць апостраф па губных і г.д.

## Прапановы праекту Івана Юшчука
Прапановы праекту правапісу Івана Юшчука (стар. 5-6):

# Ужываць літару *ґ* ва ўкраінскіх ды іншамоўных імёнах і прозьвішчах, але ня ў ґеаґрафічных назвах: *Геґель*, але *Гібралтар*.
# Захоўваць падваеньне літараў толькі ў замежных імёнах, але ня ў ґеаґрафічных назвах: *Шиллер*, але *Брюсель, Апеніни*.
# Згодна з вымаўленьнем не падвойваць літары ў словах *тона, нето, бруто, мула, мото*.
# Згодна з украінскаю артаэпіяю пісаць *Горкий* бязь мяккага знаку.
# Згодна з украінскім вымаўленьнем ставіць апостраф ў словах накшталт *б’юро, г’яур, б’язь, Б’ялий*, а таксама ў выпадку, калі губны стаіць пасьля хоць якога сонарнага, ня толькі пасьля р: *черв’як, мавп’ячий, Гельм’язів, комп’ютер, інтерв’ю*.
# Правіла «дзявяткі» распаўсюджваецца на ўсе іншамоўныя словы, й на ўласныя назвы таксама: *Дидро, Аристотель*.
# Схіляць *кіно, метро, б’юро*, як *пальто*.
# *Пів* у значэньні «палова» пісаць асобна (адрозьніваць: *вітер з півдня* і *минуло пів дня*).
# Пісаць *проєкт*, як *об’єкт, суб’єкт*.
# Мяккі знак, як асаблівую літару, зноў паставіць пад канец альфабэту.
# Слова *священник* пісаць з двума *нн*.
# Частку *аби* пісаць праз злучок: *аби-який, аби-що, аби-хто, аби-коли* і асобна: *не аби-який, не аби-що, не аби-хто*, як *будь-який, будь-що, не будь-який, не будь-що, не будь-хто*.
# *З усіх-усюд* пісаць праз злучок, як *з давніх-давен*.
# Суфікс *-єв* у расейскіх прозьвішчах пісаць таксама пасьля *р*, як было калісь і як дагэтуль пішуць: *Писарєв, Андрєєв*; ва ўкраінскіх у гэтым суфіксе пішама *е* — і ня толькі пасьля *р*: *Пономарева, Стасева*.
# Згодна з украінскаю артаэпіяю пасьля губных пісаць ня *ьо*, а *йо*: *Алфйоров*, не *Алфьоров*, як *Соловйов, Воробйов*.
# У канцы сэрбскага суфіксу *-ац* мяккі знак не пісаць: *Сремац, Пожаревац, Крагуєвац*.
# Назоўнік *хабар* схіляць па ўзоры мяккае ґрупы (як *календар, каламар*), *хабаря, хабарем* і г. д.
# Словы *фоє, Гаваї* і гэтык далей пісаць бязь лішняе літары *й* (то бок не ўжываць літару *й* перад *я, ю, є, ї*).
# Пісаць *торгівельний*, як *будівельний, заготівельний*.
# Зьвяз *тим часом як* пісаць так сама, як і прыслоўе *тим часом*.
# Уводзіцца паняцьце «аўтарскі разьдзяляльны знак».
# Коска між галоўным і даданым сказам ставіцца і тады, калі на пачатку прыдатачных стаіць частка *не* або *і*.
# У адасобленых членах сказу ўступныя словы аддзяляць, як і ўсюды.

Праект ня стаў дзеючым правапісам.

## Тэкст праекту
* *Ющук І. П.* Український правопис: проєкт. — К.: Видавець Пугач О. В., 2008. — 120 с.

## Глядзіце таксама
* Праект правапісу 1999 году
* Праект правапісу 2003 году

## Крыніцы

Катэгорыя:Украінская мова
Катэгорыя:Гісторыя Ўкраіны